Avainsanat

Tiivistelmä



Avainsanat

1. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Kyseessä olevien tavaramerkkien samankaltaisuus – Arviointiperusteet – Moniosaisen merkin sanaelementtien graafiset erityispiirteet – Vaikutus merkin lausuntatapaan

(Neuvoston asetuksen N:o 40/94 8 artiklan 1 kohdan b alakohta)

2. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Sanamerkki PC WORKS ja kuviomerkki W WORK PRO

(Neuvoston asetuksen N:o 40/94 8 artiklan 1 kohdan b alakohta)

Tiivistelmä

1. Kun arvioidaan kyseisten tavaramerkkien ulkoasun, lausuntatavan ja merkityssisällön samankaltaisuutta tarkoituksena vahvistaa tai sulkea pois yhteisön tavaramerkistä annetun asetuksen N:o 40/94 8 artiklan 1 kohdan b alakohdassa tarkoitetun sekaannusvaaran olemassaolo asianomaisen yleisön keskuudessa, on otettava huomioon kummankin merkin kohdeyleisön keskuudessa luoma kokonaisvaikutelma.

Kun verrataan erityisesti moniosaisten tavaramerkkien lausuntatapaa, ja vaikka on totta, että suppeassa merkityksessä moniosaisen merkin lausuntatapa vastaa kaikkien sen sanaelementtien lausumista riippumatta niiden graafisista erityispiirteistä, jotka liittyvät pikemminkin merkin ulkoasun arviointiin, tuollaisen merkin sanaelementtien graafisten erityispiirteiden luoma ulkoasullinen vaikutelma voi vaikuttaa merkin lausuntatapaan sillä tavoin, että samankaltaisuuden asteen asianmukaiseen arviointiin lausuntatavan osalta soveltuu analyysi, jossa on yhdistetty sekä ulkoasuun että lausuntatapaan liittyviä arviointiperusteita.

Itse asiassa moniosaisen sana- ja kuviomerkin kyseessä ollessa sanaelementit ovat samalla kertaa kuvioita, jotka graafisten erityispiirteidensä vuoksi pystyvät vaikuttamaan enemmän tai vähemmän korostuneesti ulkoasuun. Siinä tapauksessa, että tuollainen merkki koostuu useammista sanaelementeistä, ei ole suljettu pois, että jotkin niistä voivat esimerkiksi kokonsa, värinsä tai asettelunsa vuoksi herättää enemmän kuluttajan huomiota kuin muut, jolloin kuluttaja merkin suullisesti ilmaistessaan lausuu ainoastaan nämä osat eikä ota huomioon muita osia.

(ks. 41–44 kohta)

2. Espanjalaisen keskivertokuluttajan osalta on olemassa sekaannusvaara sanamerkin PC WORKS, jonka rekisteröintiä yhteisön tavaramerkkinä on haettu seuraaville tavaroille: ”Äänen tai kuvien tallennus-, lähetys- ja toistolaitteet, kaiuttimet, vahvistimet, levysoittimet, kasettinauhurit, cd-soittimet, virittimet ja kaikkien edellä mainittujen tavaroiden osat ja tarvikkeet”, tarkennettuna ”kaikki edellä mainitut tuotteet, jotka liittyvät tietokoneisiin ja laitteistoihin”, jotka kuuluvat Nizzan sopimuksen mukaiseen luokkaan 9, ja tavaramerkin, joka on yhdistetty kuvio- ja sanamerkki, joka koostuu kolmesta vertikaalisesti asetellusta osasta, joista ensimmäinen on musta ympyrä, jossa on iso valkoinen ”w” kirjain, toinen on isoilla kirjaimilla ja mustalla värillä kirjoitettu sana ”work” ja kolmas on musta suorakulmio, jossa on suurin välein kolme pienikokoista isoa valkoista kirjainta, joista muodostuu sana ”pro”, joka on rekisteröity aikaisemmin Espanjassa seuraaville tavaroille: ”Elektroniset äänentallennuslaitteet, kovaääniset, äänentoistolaitteet, radiot, televisiot ja videolaitteet”, jotka kuuluvat samoin luokkaan 9, välillä, sikäli kuin kyseessä olevat merkit yhtäältä kattavat samankaltaiset tavarat eli elektroniset äänen ja kuvan toistolaitteet ja sikäli kuin toisaalta haettu tavaramerkki ja aikaisempi tavaramerkki ovat samankaltaisia ulkoasun ja lausuntatavan sekä merkityssisällön osalta sillä tavoin, että on olemassa konkreettinen vaara, että asianomainen yleisö voi erehtyä kyseessä olevien tavaroiden kaupallisesta alkuperästä.

(ks. 29, 51 ja 53 kohta)